Document ID: /roh_data/filtered/Bilingualer_Corpus4.jsonl.gz/394

Gea a la revisiun parziala da la lescha d'energia, gea ad in diever persistent da l'energia

Ultra dals trais projects federals pertutgant la politica d'energia vegn il pievel a votar ils 24 da settember er davart la revisiun parziala da la lescha chantunala d'energia. Cun la revisiun parziala previsa vulan ins cuntanscher en emprima lingia ina adattaziun al dretg federal surordinà.

Las finamiras d'in diever spargnus da l'energia sco er d'ina promoziun da las funtaunas regenerablas d'energia determineschan il cuntegn da la lescha chantunala d'energia.

L'entschatta 1999 è ida en vigur ina nova lescha federala d'energia. Perquai che la lescha chantunala d'energia da fin uss renviescha anc a la veglia legislaziun federala d'energia, sto ella vegnir adattada al dretg surordinà midà.

Rinforzar quai ch'è sa cumprovà - stritgar quai ch'è senza effect

Ultra da las adattaziuns formalas duain vegnir rinforzadas intenziunadamain las mesiras da promoziun ch'èn sa cumprovadas. Uschia duai vegnir extendida la promoziun che sa restrenscheva fin uss en connex cun edifizis publics mo sin l'energia solara e sin ils stgaudaments da laina, sin indrizs che tiran a niz tut las energias regenerablas (p.ex. er la geotermia). Er la promoziun da stabiliments communals che produceschan energia da laina vegn rinforzada.

D'instruments da promoziun ch'èn sa demussads en la pratica sco surpli, nunnecessaris ed inefficazis desista la lescha d'energia revisa. Da quels fan part la subvenziun per analisas dal stadi energetic d'edifizis publics communals e regiunals sco er l'instrument da promoziun per las facilitaziuns fiscalas. Questas davosas n'èn betg sa cumprovadas en la pratica e lur imports n'han mai superà il caracter da subvenziuns da bagatella. Per finir prescriva il nov dretg il quint individual dals custs dal stgaudament e da l'aua chauda (QICS) per edifizis novs cun 5 e dapli consuments da chalur.

In'adattaziun al svilup tecnic è pussaivla

Il project resguarda las stentas actualas d'unifitgar las legislaziuns chantunalas d'energia. Correspundentamain n'è el betg vegnì engrevgià cun detagls tecnics, e quai per mantegnair la flexibilitad necessaria. Quests detagls duain vegnir reglads en ils decrets executivs da la regenza, a moda ch'els pon vegnir adattads pli spert a las circumstanzas che sa midan ed al svilup tecnic current.

Questa revisiun da la lescha chantunala d'energia na demussa dal rest nagin connex intern cun ils trais projects federals d'energia dals 24 da settember. Er il cussegl grond ha beneventà cleramain quest project. Jau vuless envidar Vus da far in ulteriur pass sin la via vers in futur energetic persistent acceptond la revisiun parziala da la lescha chantunala d'energia.

Stefan Engler, cusseglier guvernativ

Gremi: cusseglier guvernativ Stefan Engler

Funtauna: rg cusseglier guvernativ Stefan Engler

Data: 31.08.2000